Promosieartikel: Die dorp waar kinders nog kind kan wees | Maroela Media
Verbeel jou ŉ plek waar die kinders nog fietsry in die strate, na die openbare swembad en skool toe loop en visvang in die dam …
ŉ Plek waar jy ná sononder kan gaan geld trek sonder om bang te wees. ’n Plek waar jy in Afrikaans kan lag en gesels en sonder voorbehoud kan deelneem aan die gemeenskapslewe. Waar Krugerdag, GRA-dag en Geloftedag gevier word. ’n Plek waar Sondag nog Sondag is.
ŉ Aantal besorgde, kundige Afrikaners wat bekommerd was oor die voortbestaan van die Afrikanerkultuur het in die vroeë negentigjare hande gevat en ŉ strategiese plan ontwikkel wat ten doel het om ŉ hoopvolle toekoms vir ons nageslag te help skep.
Gevolglik is ŉ onderneming gestig wat in 1992 gedeeltes van die historiese plase Kleinfontein en Donkerhoek gekoop het. ŉ Lewensvatbare Afrikanergemeenskap, vandag bekend as die Kleinfontein Afrikanerkultuurdorp, is gevestig.
Hier word die missie van Kleinfontein uitgeleef.
Een van die mees betekenisvolle veldslae van die Anglo-Boereoorlog, die Slag van Donkerhoek, het op 11 en 12 Junie 1900 hier plaasgevind.
Kleinfontein het vir die eerste keer opslae gemaak toe die 150-jarige viering van die Groot Trek op dié stuk grond in 1988 deur meer as 60 000 mense bygewoon is. Hierdie geleentheid het gelei tot die aankoop van die 820 ha-plaas waar Kleinfontein vandag gevestig is.
Hoe lyk Kleinfontein vandag ?
Vandag bly en werk hier meer as 1 500 mense en spog die dorp met meer as 550 wonings.
Kleinfontein is ŉ gerieflike 15 km vanaf die ooste van Pretoria – ŉ skamele 15 minute se ry vanaf groot winkelsentrums, hospitale en ander geriewe.
Stukkie vir stukkie en steen vir steen het dié dorp gegroei met lae- en hoëdigtheidbehuising, aftreeoorde, ŉ wildpark en kleinhoewes.
Die Kleinfontein Sorgsentrum is ten volle ingerig en het selfs ŉ verswaktesorgeenheid waar Pa, Ma, Ouma of Oupa in liefde en in suiwer Afrikaans versorg word.
Die dorp beskik oor ŉ sakesentrum met ŉ kafee, restaurant, haarkapper, kitsbank, hardewarewinkel en Kleinfontein se bestuurskantore.
Sportgeriewe soos ŉ tennisbaan en gemeenskapswembad, jukskeibaan en rugbyveld bedien die gemeenskap sowel as die laerskool.
Jaarliks meet Kleinfontein op sport- en kultuurvlak kragte met Orania, en dan word daar rugby, netbal en jukskei in suiwer Afrikaans gespeel.
In die saal, wat die inwoners self deur die jare opgerig en vergroot het, word troues, kerk en gemeenskapsbyeenkomste gehou.
Hoe word jy deel van die dinamika van Kleinfontein?
ŉ Klompie jaar gelede het ander Afrikaners begin vra: Hoe kan ek eiendom in Kleinfontein bekom? Dit het gelei daartoe dat die gemeenskap ŉ eie finansiële instelling, KSK Finansiële Koöperatief Beperk, gestig het.
KSK neem deposito’s en verskaf ook lenings asook boulenings aan voornemende kopers. Terwyl van die ouer garde ŉ veilige bêreplek vir hulle fondse nodig het, het jonger intrekkers weer hulp nodig om te bou of ŉ woning aan te skaf.
Kleinfontein is Afrikanerwees op sy beste.
Lees meer op die webwerf www.kleinfontein.net, of op ons Facebook-blaaie Kleinfontein se Afrikaners en Vriende van Kleinfontein!